http://www.thaigov.go.th

วันนี้ (31 ตุลาคม 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ซึ่งสรุปผลการประชุมคณะรัฐมนตรีดังนี้

|  |
| --- |
| **กฎหมาย** |

1. เรื่อง ร่างกฎกระทรวงกำหนดค่าบริการตรวจสอบและรับรองมาตรฐานสินค้าเกษตร สำหรับมาตรฐานบังคับ (ฉบับที่ ..) พ.ศ. ....

2. เรื่อง ร่างระเบียบการเบิกจ่ายเงินจากคลัง การเก็บรักษาเงินและการนำเงินส่งคลัง

(ฉบับที่ ..) พ.ศ. ....

3. เรื่อง ร่างประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่ และมาตรการคุ้มครองสิ่งแวดล้อม ในบริเวณพื้นที่ตำบลปากคลอง ตำบลชุมโค ตำบลบางสน และตำบลสะพลี อำเภอปะทิว จังหวัดชุมพร พ.ศ. ....

|  |
| --- |
| **เศรษฐกิจ- สังคม** |

4. เรื่อง ขอความเห็นชอบโครงการพักชำระหนี้ต้นเงินและลดดอกเบี้ยให้เกษตรกร

ผู้ประสบอุทกภัยในพื้นที่ภาคใต้  และจังหวัดประจวบคีรีขันธ์ ปี 2559/60 เพิ่มเติม

5. เรื่อง แนวทางการช่วยเหลือเกษตรกรผู้ปลูกข้าวโพดเลี้ยงสัตว์ ปี 2560/61

6. เรื่อง มาตรการการเงินการคลังเพื่อช่วยเหลือผู้ประสบอุทกภัยในปี 2560 (เพิ่มเติม)

|  |
| --- |
| **ต่างประเทศ** |

7. เรื่อง การประชุมรัฐภาคีอนุสัญญาสหประชาชาติว่าด้วยการเปลี่ยนแปลง

สภาพภูมิอากาศ สมัยที่ 23 (COP 23) การประชุมรัฐภาคีพิธีสารเกียวโต

สมัยที่ 13 (CMP 13) การประชุมรัฐภาคีความตกลงปารีส สมัยที่ 1.2 (CMA 1.2) และการประชุมอื่นที่เกี่ยวข้อง

8. เรื่อง การร่วมรับรองเอกสารภายใต้ความรับผิดชอบของคณะรัฐมนตรีประชาคม เศรษฐกิจอาเซียน

|  |
| --- |
| **แต่งตั้ง** |

9. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงคมนาคม)

10. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการ

ระดับทรงคุณวุฒิ (กระทรวงสาธารณสุข)

11. เรื่อง การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ

(สำนักนายกรัฐมนตรี)

12. เรื่อง การแต่งตั้งกงสุลกิตติมศักดิ์ ณ กรุงมาเล สาธารณรัฐมัลดีฟส์

(กระทรวงการต่างประเทศ)

13.เรื่อง การแต่งตั้งประธานกรรมการในคณะกรรมการการนิคมอุตสาหกรรมแห่ง

ประเทศไทย

**\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างกฎกระทรวงกำหนดค่าบริการตรวจสอบและรับรองมาตรฐานสินค้าเกษตรสำหรับมาตรฐานบังคับ (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดค่าบริการตรวจสอบและรับรองมาตรฐานสินค้าเกษตรสำหรับมาตรฐานบังคับ (ฉบับที่ ..) พ.ศ. .... ตามที่กระทรวงเกษตรและสหกรณ์เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้ และมอบหมายให้กระทรวงเกษตรและสหกรณ์รับความเห็นของกระทรวงพาณิชย์ไปพิจารณาดำเนินการต่อไปด้วย

**สาระสำคัญของร่างกฎกระทรวง**

แก้ไขเพิ่มเติมกฎกระทรวงกำหนดค่าบริการตรวจสอบและรับรองมาตรฐานสินค้าเกษตรสำหรับมาตรฐานบังคับ พ.ศ. 2560 เพื่อกำหนดค่าบริการตรวจสอบและรับรองมาตรฐานสินค้าเกษตรสำหรับมาตรฐานบังคับเพิ่มเติมสำหรับศูนย์รวบรวมน้ำนมดิบ และโรงงานผลิตทุเรียนแช่เยือกแข็ง ซึ่งอัตราค่าบริการจะจำแนกตามขนาดของศูนย์รวบรวมน้ำนมดิบหรือโรงงานผลิตทุเรียนแช่เยือกแข็ง โดยให้เป็นไปตามอัตราที่กำหนดไว้ในตารางท้ายกฎกระทรวง

**2. เรื่อง ร่างระเบียบการเบิกจ่ายเงินจากคลัง การเก็บรักษาเงินและการนำเงินส่งคลัง (ฉบับที่ ..) พ.ศ. ....**

คณะรัฐมนตรีมีมติเห็นชอบในหลักการร่างระเบียบการเบิกจ่ายเงินจากคลัง การเก็บรักษาเงินและการนำเงินส่งคลัง (ฉบับที่ ..) พ.ศ. .... ตามที่กระทรวงการคลัง (กค.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของธนาคารแห่งประเทศไทยไปประกอบการพิจารณาด้วย แล้วดำเนินการต่อไปได้

**สาระสำคัญของร่างระเบียบ** เป็นการแก้ไขปรับปรุงระเบียบการเบิกจ่ายเงินจากคลัง การเก็บรักษาเงินและการนำเงินส่งคลัง พ.ศ. 2551 เพื่อให้ส่วนราชการที่ก่อหนี้ผูกพันเป็นเงินตราต่างประเทศ อาจเบิกเงินไปซื้อเงินตราต่างประเทศในสกุลเงินตราที่จะต้องชำระหนี้โดยทยอยซื้อหรือซื้อทั้งจำนวนก็ได้ และให้นำเงินไปฝากไว้กับธนาคารรัฐวิสาหกิจหรือธนาคารที่ กค. ให้ความเห็นชอบและเมื่อหนี้ถึงกำหนดหรือใกล้ถึงกำหนดชำระ ให้นำเงินตราต่างประเทศที่ฝากธนาคารไปชำระหนี้ดังกล่าว

**3. เรื่อง ร่างประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่ตำบลปากคลอง ตำบลชุมโค ตำบลบางสน และตำบลสะพลี อำเภอปะทิว จังหวัดชุมพร พ.ศ. ....**

คณะรัฐมนตรีมีมติอนุมัติดังนี้

1. อนุมัติในหลักการร่างประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่ตำบลปากคลอง ตำบลชุมโค ตำบลบางสน และตำบลสะพลี อำเภอปะทิว จังหวัดชุมพร พ.ศ. .... ตามที่กระทรวงทรัพยากรธรรมชาติและสิ่งแวดล้อมเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงพลังงานไปประกอบการพิจารณาด้วย แล้วดำเนินการต่อไปได้

2. มอบหมายให้กระทรวงทรัพยากรธรรมชาติและสิ่งแวดล้อมศึกษาวิเคราะห์ถึงเหตุจำเป็นหรือสภาพความรุนแรงเข้าขั้นวิกฤตที่จำเป็นจะต้องออกประกาศเขตพื้นที่คุ้มครองสิ่งแวดล้อมในเรื่องนี้ตามมาตรา 45 แห่งพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535 และมาตรการคุ้มครองที่จะกำหนดบทพื้นฐานทางวิชาการต่อไป

3. มอบหมายให้กระทรวงทรัพยากรธรรมชาติและสิ่งแวดล้อมรับความเห็นของกระทรวงอุตสาหกรรมไปพิจารณาดำเนินการต่อไป

**สาระสำคัญของร่างประกาศ**

1. กำหนดคำนิยาม คำว่า “แนวชายฝั่งทะเล” “ชายหาด” “ประมงพื้นบ้าน” “ประมงพาณิชย์” “การถมที่ดินในทะเล” เพื่อความเข้าใจที่ถูกต้องและป้องกันการเกิดปัญหาในทางปฏิบัติ

2. กำหนดขอบเขตพื้นที่คุ้มครองสิ่งแวดล้อม โดยครอบคลุมพื้นที่ของตำบลปากคลอง ตำบลชุมโค ตำบลบางสน และตำบลสะพลี และพื้นที่น่านน้ำในเขตอำเภอปะทิว จังหวัดชุมพร

3. กำหนดมาตรการคุ้มครองสิ่งแวดล้อม เรื่อง การห้ามกระทำหรือกิจการใด ๆ ที่อาจเป็นอันตรายหรือก่อให้เกิดผลกระทบ ในทางเปลี่ยนแปลงระบบนิเวศของพื้นที่นั้นจากลักษณะตามธรรมชาติในพื้นที่น่านน้ำทะเล พื้นที่สันทราย พื้นที่ในแผ่นดิน และพื้นที่เกาะ

4. กำหนดให้ผู้ที่เกี่ยวข้องดำเนินการตามประกาศกระทรวงทรัพยากรธรรมชาติและสิ่งแวดล้อม เรื่อง กำหนดประเภทและขนาดของโครงการหรือกิจการของส่วนราชการ รัฐวิสาหกิจหรือเอกชน ที่จะทำการก่อสร้างหรือดำเนินการในพื้นที่ ให้ทำรายงานวิเคราะห์ผลกระทบสิ่งแวดล้อม

5. กำหนดให้มีคณะกรรมการกำกับดูแลและติดตามผลการคุ้มครองสิ่งแวดล้อม การสงวนรักษา การอนุรักษ์ การปกป้อง การฟื้นฟูบูรณะ และการจัดการด้านทรัพยากรธรรมชาติและสิ่งแวดล้อมเพื่อให้เกิดผลสัมฤทธิ์ โดยมีอำนาจหน้าที่ความรับผิดชอบเพื่อประโยชน์ในการร่วมมือและประสานงานให้เกิดประสิทธิภาพในการปฏิบัติงาน รวมทั้งการจัดทำแผนปฏิบัติการเพื่อการจัดการคุณภาพทรัพยากรธรรมชาติและสิ่งแวดล้อม

6. กำหนดบทเฉพาะกาลเพื่อรองรับกรณีต่าง ๆ ที่มีหรือเกิดขึ้นแล้วก่อนวันที่ประกาศนี้ใช้บังคับ

7. กำหนดระยะเวลาใช้บังคับ 5 ปี

|  |
| --- |
| **เศรษฐกิจ- สังคม** |

**4. เรื่อง ขอความเห็นชอบโครงการพักชำระหนี้ต้นเงินและลดดอกเบี้ยให้เกษตรกรผู้ประสบอุทกภัยในพื้นที่ภาคใต้  และจังหวัดประจวบคีรีขันธ์ ปี 2559/60 เพิ่มเติม**

                    คณะรัฐมนตรีมีมติเห็นชอบให้เพิ่มจำนวนเกษตรกรเป้าหมายของโครงการพักชำระหนี้ต้นเงินและลดดอกเบี้ยให้เกษตรกรผู้ประสบอุทกภัยในพื้นที่ภาคใต้  และจังหวัดประจวบคีรีขันธ์  ปี 2559/60 เพิ่มเติม  **จากเดิม** (มติคณะรัฐมนตรีเมื่อวันที่ 7 กุมภาพันธ์ 2560) จำนวน 212,850 ราย **เป็น**จำนวน 260,389 ราย  **และเพิ่มงบประมาณในการดำเนินโครงการจำนวน 859.50 ล้านบาท**โดยเพิ่มขึ้นจากจำนวน 1,965.50 ล้านบาท ต่อปี  รวมระยะเวลา 2 ปี จำนวน 3,931 ล้านบาท **เป็น** จำนวนเงิน 2,395.25 ล้านบาทต่อปี  รวมระยะเวลา 2 ปี  จำนวน 4,790.50 ล้านบาท) ตามที่กระทรวงการคลัง (กค.) เสนอ

**สาระสำคัญของเรื่อง**

                    กค. รายงานว่า

1.  เนื่องจากจำนวนเกษตรกรที่ประสงค์จะเข้าร่วมโครงการพักชำระหนี้ฯ ทั้งในส่วนของ

เกษตรกรที่ไม่เป็นหนี้ NPLs และที่เป็นหนี้ NPLs  มีจำนวนมากกว่าที่คณะรัฐมนตรีได้มีมติให้ความเห็นชอบไว้ เมื่อวันที่ 7 กุมภาพันธ์ 2560 เนื่องจากจำนวนเกษตรกรที่คณะรัฐมนตรีมีมติเห็นชอบนั้นเป็นการประมาณการของ ธ.ก.ส. โดยยังมิได้สำรวจความเสียหายของเกษตรกรอย่างทั่วถึงและครบถ้วน รวมทั้งสถานการณ์อุทกภัยที่เกิดขึ้นส่งผลกระทบต่อเกษตรกรในวงกว้าง จึงทำให้เกษตรกรที่ได้รับผลกระทบและมีคุณสมบัติตรงตามเงื่อนไข แสดงความประสงค์เข้าร่วมโครงการพักชำระหนี้ฯ มีจำนวนมากขึ้น

2. เนื่องจากจำนวนเกษตรกรที่ไม่เป็นหนี้ NPLs ที่ประสงค์เข้าร่วมโครงการมีจำนวน

มากขึ้น ส่งผลให้วงเงินพักชำระหนี้ของเกษตรกรที่ไม่เป็นหนี้ NPLs มีจำนวนมากขึ้น จาก จำนวน 39,310.00 ล้านบาท เป็น จำนวน 47,905.05 ล้านบาท โดยงบประมาณที่รัฐบาลจะใช้ในการชดเชยอัตราดอกเบี้ยให้แก่  ธ.ก.ส.  แทนเกษตรกรที่ไม่เป็นหนี้ NPLs  ตามหลักเกณฑ์เดิมในมติคณะรัฐมนตรี (วันที่ 7 กุมภาพันธ์ 2560) ในอัตราร้อยละ 5 ต่อปี รวมระยะเวลา 2 ปี มีจำนวนเพิ่มมากขึ้น

3. เพื่อให้เกษตรกรในพื้นที่ประสบอุทกภัยที่ได้รับความเดือดร้อนและมีคุณสมบัติตาม

เงื่อนไขของโครงการพักชำระหนี้ฯ สามารถได้รับความช่วยเหลืออย่างทั่วถึงและเท่าเทียกัน กค. จึงเสนอ ให้คณะรัฐมนตรีพิจารณาทบทวนมติคณะรัฐมนตรีเมื่อวันที่ 7 กุมภาพันธ์ 2560 โดย**เพิ่มจำนวนเกษตรกรกรณี**

**ที่ไม่เป็นหนี้ NPLs จำนวน 47,539 ราย (จากเดิม**จำนวน 212,850 ราย **เป็น** จำนวน 260,389 ราย)

และ**เพิ่มงบประมาณที่รัฐใช้ในการชดเชยอัตราดอกเบี้ย**ให้แก่ ธ.ก.ส. ในอัตราร้อยละ 5 ต่อปี รวมระยะเวลา

2 ปี  จำนวน **859.50** ล้านบาท (**จากเดิม** จำนวน 3,931.00 ล้านบาท **เป็น** จำนวน 4,790.50 ล้านบาท)

**5. เรื่อง แนวทางการช่วยเหลือเกษตรกรผู้ปลูกข้าวโพดเลี้ยงสัตว์ ปี 2560/61**

คณะรัฐมนตรีมีมติอนุมัติแนวทางการช่วยเหลือเกษตรกรผู้ปลูกข้าวโพดเลี้ยงสัตว์

ปี 2560/61 โครงการสินเชื่อเพื่อรวบรวมข้าวโพดเลี้ยงสัตว์และสร้างมูลค่าเพิ่มโดยสถาบันเกษตรกร

ปี 2560/61 วงเงินงบประมาณ 45 ล้านบาท ตามที่กระทรวงพาณิชย์ (พณ.) เสนอ

**สาระสำคัญของโครงการสินเชื่อฯ มีวัตถุประสงค์** ดังนี้

1. เพื่อสนับสนุนสินเชื่อให้กับสถาบันเกษตรกรที่ประกอบธุรกิจเกี่ยวกับข้าวโพดเลี้ยงสัตว์ และมีการจดทะเบียนอย่างถูกต้อง นำไปใช้เป็นเงินทุนหมุนเวียนในการรวบรวมหรือรับซื้อข้าวโพดเลี้ยงสัตว์จากเกษตรกรผู้ขึ้นทะเบียนเกษตรกรผู้ปลูกข้าวโพดเลี้ยงสัตว์ ปีการผลิต 2560/61 กับกรมส่งเสริมการเกษตร เพื่อจำหน่ายต่อแปรรูปเพื่อสร้างมูลค่าเพิ่มและ/หรือใช้เป็นวัตถุดิบในการผลิตอาหารสัตว์

2. เพื่อช่วยดูดซับปริมาณผลผลิตข้าวโพดเลี้ยงสัตว์ในช่วงที่ผลผลิตออกมาก ตลอดจนเป็นการส่งเสริมการทำธุรกรรมระหว่างสมาชิกและสถาบันเกษตรกรตามเจตนารมณ์ของการก่อตั้งสถาบันเกษตรกร

3. เพื่อสร้างความเข้มแข็งให้กับสถาบันเกษตรกรในการดำเนินธุรกิจข้าวโพดเลี้ยงสัตว์

4. เพื่อเพิ่มทางเลือกให้เกษตรกรได้มีแหล่งรับซื้อผลผลิตที่หลากหลายยิ่งขึ้น จากเดิมที่แหล่งรับซื้อส่วนใหญ่จะเป็นประกอบการเอกชน

**เป้าหมาย** สนับสนุนสินเชื่อแก่สถาบันเกษตรกรเพื่อรวบรวมหรือรับซื้อและสร้างมูลค่าเพิ่มข้าวโพดเลี้ยงสัตว์จากเกษตรกร วงเงินสินเชื่อ 1,500 ล้านบาท โดยใช้เงินทุน ธ.ก.ส.

**วิธีการ** ธ.ก.ส. คิดดอกเบี้ยเงินกู้ตามโครงการในอัตราร้อยละ 4 ต่อปี โดยคิดจากสถาบันเกษตรกร ในอัตราร้อยละ 1 ต่อปี และรัฐบาลชดเชยดอกเบี้ยแก่ ธ.ก.ส. ในอัตราร้อยละ 3 ต่อปี เป็นระยะเวลาไม่เกิน 12 เดือนนับแต่วันรับเงินกู้ และตั้งแต่วันถัดจากวันครบกำหนดระยะเวลาชำระคืนเงินกู้เป็นต้นไป สถาบันเกษตรกรจะต้องรับภาระดอกเบี้ยเองในอัตรา MLR บวกตามชั้นความเสี่ยงของสถาบันเกษตรกรแต่ละแห่ง (ปัจจุบัน MLR เท่ากับ ร้อยละ 5 ต่อปี)

**งบประมาณที่ขอจัดสรร** จำนวนดอกเบี้ยที่ขอชดเชยจากรัฐ 45 ล้านบาท (วงเงินสินเชื่อรวม 1,500 ล้านบาท X อัตราดอกเบี้ยที่ขอชดเชยจากรัฐ อัตราร้อยละ 3 ต่อปี X ระยะเวลาการชดเชยดอกเบี้ย 12 เดือน)

**ระยะเวลาดำเนินงาน**

1. **ระยะเวลาโครงการ** ตั้งแต่วันที่ 1 พฤศจิกายน 2560 ถึงวันที่ 31 มีนาคม 2562

2. **ระยะเวลาจ่ายเงินกู้** ตั้งแต่วันที่ 1 พฤศจิกายน 2560 ถึงวันที่ 31 2561

3. **กำหนดชำระคืนเงินกู้** ไม่เกิน 12 เดือน นับแต่วันที่รับเงินกู้ ทั้งนี้ ต้องชำระหนี้ให้เสร็จสิ้นไม่เกินวันที่ 28 กุมภาพันธ์ 2562

4. **ระยะเวลาชดเชยดอกเบี้ย**ไม่เกิน 12 เดือน นับแต่วันที่รับเงินกู้

**6. เรื่อง มาตรการการเงินการคลังเพื่อช่วยเหลือผู้ประสบอุทกภัยในปี 2560 (เพิ่มเติม)**

                   คณะรัฐมนตรีมีมติเห็นชอบและรับทราบตามที่กระทรวงการคลัง (กค.) เสนอ ดังนี้

                   1. เห็นชอบมาตรการการเงินการคลังเพื่อช่วยเหลือผู้ประสบอุทกภัย

ในปี 2560 (เพิ่มเติม)

                   2. รับทราบมาตรการช่วยเหลือผู้ประสบอุทกภัยที่มีการดำเนินการอยู่ในปัจจุบัน

**สาระสำคัญของมาตรการการเงินการคลังเพื่อช่วยเหลือผู้ประสบอุทกภัยในปี 2560 (เพิ่มเติม)**

มีดังนี้

                   1. **มาตรการภาษีเพื่อส่งเสริมการบริจาคเพื่อช่วยเหลือผู้ประสบอุทกภัย** ในการบริจาคเงินหรือทรัพย์สินเพื่อช่วยเหลือผู้ประสบอุทกภัย ตามพระราชกฤษฎีกา ออกตามความในประมวลรัษฎากรว่าด้วยการยกเว้นรัษฎากร (ฉบับที่ 645) พ.ศ. 2560 ซึ่งได้กำหนดช่วงเวลาสำหรับการบริจาคเพื่อช่วยเหลือผู้ประสบเหตุอุทกภัยระหว่างวันที่ 5 กรกาคม 2560 ถึงวันที่ 31 ตุลาคม 2560 ได้สิ้นสุดลงแล้ว มาตรการภาษีเพื่อส่งเสริมการบริจาคเพื่อช่วยเหลือผู้ประสบอุทกภัย แต่ยังมีประชาชนและครัวเรือนที่ประสบเหตุอุทกภัยดังกล่าว กระทรวงการคลังจึงเห็นควรขยายระยะเวลาให้ผู้บริจาคเงินหรือทัรพย์สินช่วยเหลือผู้ประสบอุทกภัย**ระหว่างวันที่ 1 พฤศจิกายน 2560 ไปจนถึงวันที่ 31 ธันวาคม 2560**ไปหักเป็นค่าลดหย่อน/รายจ่ายในการคำนวณภาษีเงินได้เพิ่มขึ้นจากสิทธิการหักรายจ่ายตามปกติอีกเป็นจำนวนร้อยละ 50 โดยออกเป็นร่างพระราชกฤษฎีกา ออกตามความในมาตรา 3 (1) แห่งประมวลรัษฎากร

                  2. **มาตรการจ้างงานผู้ลงทะเบียนเพื่อสวัสดิการแห่งรัฐ** ในการปรับปรุงซ่อมแซมที่เกี่ยวกับสาธารณประโยชน์ ในพื้นที่ประสบภัยพิบัติตามประกาศของ ปภ. ให้หน่วยงานต่าง ๆ พิจารณาจ้างงานผู้ลงทะเบียนที่ผ่านการตรวจสอบคุณสมบัติแล้วในโครงการลงทะเบียนเพื่อสวัสดิการแห่งรัฐ ปี พ.ศ. 2560 ตามความเหมาะสม โดยประสานขอข้อมูลผู้ลงทะเบียนเพื่อสวัสดิการแห่งรัฐมายังศูนย์เทคโนโลยีสารสนเทศและการสื่อสาร สำนักงาน

ปลัดกระทรวงการคลัง กระทรวงการคลัง

|  |
| --- |
| **ต่างประเทศ** |

**7. เรื่อง การประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 23 (COP 23) การประชุมรัฐภาคีพิธีสารเกียวโต สมัยที่ 13 (CMP 13) การประชุมรัฐภาคีความตกลงปารีส สมัยที่ 1.2 (CMA 1.2) และการประชุมอื่นที่เกี่ยวข้อง**

คณะรัฐมนตรีมีมติรับทราบและเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. รับทราบองค์ประกอบของคณะผู้แทนประเทศไทยในการประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 23 (COP 23) การประชุมรัฐภาคีพิธีสารเกียวโต สมัยที่ 13 (CMP 13) การประชุมรัฐภาคีความตกลงปารีส สมัยที่ 1.2 (CMA 1.2) และการประชุมอื่นที่เกี่ยวข้อง

2. เห็นชอบต่อกรอบท่าทีเจรจาของไทยในการประชุมรัฐภาคีอนุสัญญา สหประชาชาติว่าด้วยการเปลี่ยนแปลงสภาพภูมิอากาศ การประชุมรัฐภาคีพิธีสารเกียวโต การประชุมรัฐภาคีความตกลงปารีสและการประชุมอื่นที่เกี่ยวข้อง ประจำปี พ.ศ. 2560 และ พ.ศ. 2561

3. หากมีความจำเป็นต้องปรับปรุงแก้ไขท่าทีการเจรจาฯ ที่มิใช่สาระสำคัญหรือไม่ขัดต่อผลประโยชน์ของประเทศไทย ให้ ทส. พิจารณาดำเนินการได้ โดยไม่ต้องนำเสนอคณะรัฐมนตรีเพื่อพิจารณาอีกครั้ง

**สาระสำคัญของเรื่อง**

ทส. รายงานว่า

1. ประเทศไทยได้ให้สัตยาบันต่ออนุสัญญาสหประชาชาติว่าด้วย การเปลี่ยนแปลงสภาพภูมิอากาศ พิธีสารเกียวโต และความตกลงปารีส เมื่อวันที่ 28 ธันวาคม 2537 เมื่อวันที่ 28 สิงหาคม 2545 และวันที่ 21 กันยายน 2559 ตามลำดับ และได้ดำเนินการตามพันธกรณีของอนุสัญญาฯ และพิธีสารเกียวโตตลอดมา โดยมีสำนักงานนโยบายและแผนทรัพยากรธรรมชาติและสิ่งแวดล้อมทำหน้าที่เป็นหน่วยงานกลางของประเทศภายใต้กรอบอนุสัญญาฯ

2. สาธารณรัฐหมู่เกาะฟิจิจะเป็นเจ้าภาพจัดประชุมรัฐภาคีอนุสัญญา สหประชาชาติว่าด้วยการเปลี่ยนแปลงสภาพภูมิอากาศสมัยที่ 23 (COP 23) การประชุมรัฐภาคีพิธีสารเกียวโต สมัยที่ 13 (CMP 13) การประชุมรัฐภาคีความตกลงปารีส สมัยที่ 1.2 (CMA 1.2) และการประชุมคู่ขนานขององค์กรย่อยต่าง ๆ ของอนุสัญญาฯ ในระหว่างวันที่ 6-17 พฤศจิกายน 2560 ณ เมืองบอนน์ สหพันธ์สาธารณรัฐเยอรมัน ซึ่งประเทศต่าง ๆ ที่เป็นภาคีของอนุสัญญาฯ พิธีสาร และความตกลงดังกล่าว จะเข้าร่วมการประชุมในครั้งนี้ โดยมีสาระของการเจรจา ได้แก่ การกำหนดทิศทางการดำเนินงานของประชาคมโลกภายใต้กรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ ทั้งในประเด็นภายใต้พิธีสารเกียวโต ประเด็นด้านเทคนิค ประเด็นด้านการดำเนินงาน และการดำเนินงานเพื่อเตรียมการมีผลใช้บังคับของความตกลงปารีส

**8 เรื่อง การร่วมรับรองเอกสารภายใต้ความรับผิดชอบของคณะรัฐมนตรีประชาคมเศรษฐกิจอาเซียน**

คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

                   1. เห็นชอบต่อเอกสาร ASEAN Declaration on Innovation

                   2. อนุมัติให้รองนายกรัฐมนตรีด้านเศรษฐกิจหรือผู้แทนที่ได้รับมอบหมายให้การรับรองเอกสาร

3 ฉบับ คือ 1) เอกสาร ASEAN Declaration on Innovation 2) เอกสาร AEC 2025 Trade Facilitation Strategic Action Plan และ3)เอกสาร ASEAN Work Programme on Electronic Commerce 2017 2025 และหากมีความจำเป็นต้องปรับปรุงแก้ไขเอกสารทั้ง 3 ฉบับดังกล่าว ที่ไม่ใช่สาระสำคัญหรือไม่ขัดต่อผลประโยชน์ของไทย ให้ส่วนราชการเจ้าของเรื่องดำเนินการต่อไปได้โดยไม่ต้องขอความเห็นชอบจากคณะรัฐมนตรีอีก [คณะมนตรีประชาคมเศรษฐกิจอาเซียน (AEC Council) จะให้การรับรองเอกสารดังกล่าวก่อนการประชุมสุดยอดอาเซียน ครั้งที่ 31 ในวันที่ 13 – 14 พฤศจิกายน 2560 ณ กรุงมะนิลา ประเทศฟิลิปปินส์]

**สาระสำคัญของเรื่อง**

**พณ. รายงานว่า**

**AEC Council จะให้การรับรองเอกสารความร่วมมือทางเศรษฐกิจ จำนวน 3 ฉบับ ก่อนการประชุมสุดยอดอาเซียน ครั้งที่ 31 ที่จะมีขึ้นในวันที่ 13 – 14 พฤศจิกายน 2560 ณ กรุงมะนิลา ประเทศฟิลิปปินส์** ทั้งนี้ สาระของเอกสารดังกล่าวไม่ก่อให้เกิดพันธกรณีภายใต้บังคับของกฎหมายระหว่างประเทศ จึงไม่เป็นสนธิสัญญาตามกฎหมายระหว่างประเทศ และไม่เข้าข่ายเป็นหนังสือสัญญาตามมาตรา 178 ของรัฐธรรมนูญแห่งราชอาณาจักรไทย รวมทั้งจะไม่มีการลงนามเอกสารดังกล่าว ดังนี้

**1. ASEAN Declaration on Innovation** **เป็นเอกสารที่แสดงถึงเจตนารมณ์ร่วมกันของประเทศสมาชิกอาเซียนในการให้ความสำคัญกับวิทยาศาสตร์และเทคโนโลยี**เพื่อการเติบโตทางเศรษฐกิจอย่างยั่งยืน การสร้างงาน และการส่งเสริมการยกระดับความเป็นอยู่ที่ดีในสังคม โดยใช้นวัตกรรมเป็นปัจจัยขับเคลื่อนให้เกิดการเติบโตและการแข่งขันของอุตสาหกรรมระดับภูมิภาค

**2. AEC 2025 Trade Facilitation Strategic Action Plan เป็นแผนปฏิบัติการเชิงยุทธศาสตร์ด้านการอำนวยความสะดวกทางการค้าของอาเซียน**จัดทำขึ้นเพื่อกำหนดแนวทางการดำเนินการด้านอำนวยความสะดวกทางการค้าของอาเซียนในช่วงระยะ ปี 2560 – 2568 ในการบรรลุเป้าหมาย คือ ลดต้นทุนธุรกรรมทางการค้าภายในภูมิภาคลงร้อยละ 10 ภายในปี ค.ศ. 2020 เพิ่มการค้าภายในภูมิภาคเป็น 2 เท่าภายในปี 2568 และผลการจัดอันดับความสามารถในระดับโลกดีขึ้น

**3. ASEAN Work Programme on Electronic Commerce 2017 - 2025 เป็นเอกสารกำหนดแนวทางการดำเนินการด้านพาณิชย์อิเล็กทรอนิกส์ของอาเซียน สำหรับช่วงระยะปี 2560 – 2563**ประกอบด้วย 9 ด้าน ได้แก่ (1) โครงสร้างพื้นฐาน (2) สมรรถนะด้านการศึกษาและเทคโนโลยี (3) การคุ้มครองผู้บริโภค (4) การมีกฎระเบียบที่ทันสมัย (5) ความปลอดภัยของธุรกรรมอิเล็กทรอนิกส์ (6) ระบบการชำระเงิน

(7) การอำนวยความสะดวกทางการค้า (8) การแข่งขัน และ (9) โลจิสติกส์ โดยจะลงนามความตกลงว่าด้วยพาณิชย์อิเล็กทรอนิกส์ของอาเซียนในปี 2561

            ในการจัดทำเอกสารดังกล่าวข้างต้น พณ. ในฐานะหน่วยงานประสานงานประชาคมเศรษฐกิจอาเซียนได้มีการประสานและหารือกับหน่วยงานที่เกี่ยวข้องมาโดยตลอด โดยหน่วยงานที่เกี่ยวข้องไม่มีข้อขัดข้องต่อเอกสารดังกล่าว นอกจากนี้ ในส่วนของเอกสาร ASEAN Declaration on Innovation หน่วยงานที่รับผิดชอบเป็นผู้เจรจาร่วมกับประเทศอาเซียนเอง

|  |
| --- |
| **แต่งตั้ง** |

**9. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงคมนาคม)**

คณะรัฐมนตรีมีมติอนุมัติตามที่กระทรวงคมนาคมเสนอแต่งตั้ง **นายกษิดิศ วัฒนศัพท์** ผู้เชี่ยวชาญวิชาชีพเฉพาะด้านวิศวกรรมโยธา (ด้านวางแผนและวางโครงการก่อสร้าง) (วิศวกรโยธาเชี่ยวชาญ) กรมทางหลวง ให้ดำรงตำแหน่ง วิศวกรใหญ่ที่ปรึกษาวิชาชีพเฉพาะด้านวิศวกรรมโยธา (ด้านวางแผนและวางโครงการก่อสร้าง) (วิศวกรโยธาทรงคุณวุฒิ) กรมทางหลวง กระทรวงคมนาคม ตั้งแต่วันที่ 17 กรกฎาคม 2560 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**10. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นายโกวิท คัมภีรภาพ** นายแพทย์เชี่ยวชาญ (ด้านเวชกรรม สาขาตจวิทยา) กลุ่มงานเทคโนโลยีสารสนเทศและสนับสนุนวิชาการ กลุ่มภารกิจด้านวิชาการและการแพทย์ สถาบันโรคผิวหนัง กรมการแพทย์ ให้ดำรงตำแหน่ง นายแพทย์ทรงคุณวุฒิ (ด้านเวชกรรม สาขาตจวิทยา) กลุ่มงานเทคโนโลยีสารสนเทศและสนับสนุนวิชาการ กลุ่มภารกิจด้านวิชาการและการแพทย์ สถาบันโรคผิวหนัง กรมการแพทย์ กระทรวงสาธารณสุข ตั้งแต่วันที่ 26 ธันวาคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**11. เรื่อง การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักงาน ก.พ.ร. เสนอแต่งตั้ง **นางนันทนา ธรรมสโรช**

ที่ปรึกษาการพัฒนาระบบราชการ (นักพัฒนาระบบราชการเชี่ยวชาญ) สำนักงาน ก.พ.ร. ให้ดำรงตำแหน่ง

ที่ปรึกษาการพัฒนาระบบราชการ (นักพัฒนาระบบราชการทรงคุณวุฒิ) สำนักงาน ก.พ.ร. สำนักนายกรัฐมนตรี

ตั้งแต่วันที่ 3 เมษายน 2560 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**12. เรื่อง การแต่งตั้งกงสุลกิตติมศักดิ์ ณ กรุงมาเล สาธารณรัฐมัลดีฟส์ (กระทรวงการต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้ง **นายอะห์มัด อะลี มะนิก** (Mr. Ahmed Ali Manik) ให้ดำรงตำแหน่ง กงสุลกิตติมศักดิ์ ณ กรุงมาเล สาธารณรัฐมัลดีฟส์ โดยมีเขตกงสุลครอบคลุมสาธารณรัฐมัลดีฟส์ สืบแทน นายโมฮาเมด ซอลิห์ (Mr. Mohamed Salih) ซึ่งขอลาออกจากตำแหน่ง

**13. เรื่อง การแต่งตั้งประธานกรรมการในคณะกรรมการการนิคมอุตสาหกรรมแห่งประเทศไทย**

คณะรัฐมนตรีมีมติอนุมัติตามที่กระทรวงอุตสาหกรรมเสนอแต่งตั้ง **นายพสุ โลหารชุน** ให้ดำรงตำแหน่งประธานกรรมการในคณะกรรมการการนิคมอุตสาหกรรมแห่งประเทศไทยแทนผู้ที่ลาออก ทั้งนี้ ตั้งแต่ วันที่ 31 ตุลาคม 2560 เป็นต้นไป

..............